Vier kontrakteurs vermoor toe hulle kabelfout wou herstel  (Foto: SA Polisie) Die Ekurhuleni-metro het die “barbaarse” moord op vier kontrakteurs wat ŉ kabelfout wou herstel, ten sterkste veroordeel. Die vier elektrisiëns was Maandag omstreeks 17:30 in Sarel Hattingh-straat in Klippoortjie, Germiston, besig om ŉ kabelfout te herstel toe hulle deur inwoners oorval is. “Die gemeenskapslede het die kontrakteurs se voertuig van ŉ brug gegooi en dit aan die brand gesteek,” het Zweli Dlamini, woordvoerder van die metro, gesê. “Die groep het hierna die kontrakteurs aangerand en vermoor. Wat die situasie erger maak is dat die slagoffers van hierdie gewelddadige moord probeer help het om kragtoevoer in die omgewing te stabiliseer.” Die oorledenes was werkers van BMLL, ŉ subkontrakteur vir kabelherstelwerk in Germiston. “Hoe op aarde laat ons ons werknemers en kontrakteurs toe om in gemeenskappe in te gaan ná so ŉ brutale aanval? Ongelukkig sal dit ons omkeertyd rakende diensleweringonderbrekings beïnvloed aangesien ons werkers en kontrakteurs nou vir hul lewens vrees. Ons kan hulle nie aan sulke riskante situasies blootstel nie totdat hul veiligheid verseker kan word.” Volgens Dlamini is dit steeds onduidelik hoekom die kontrakteurs aangeval is en ondersoek die polisie die voorval.